Väkevät alkoholijuomat ovat olleet Alkon sivuilla haetuin kohde jo nyt, vaikka niitä ei siellä olekaan. Muutos tapahtuu huhtikuun alussa, jolloin Alko sekä laiva- ja lentoyhtiöt saavat julkaista väkevien hinnat netissä.

Mistä on kyse? Väkevien alkoholijuomien hintoja on saanut julkaista vain painetussa muodossa

Uuden lain mukaan väkevien hinnat pääsevät nettipannasta 1.4.2014

Laki koskee Alkoa sekä laiva- ja lentoyhtiöitä

Suomalaisessa alkoholipolitiikassa otetaan iso harppaus avoimempaan suuntaan ensi kuun alussa, kun väkevien alkoholituotteiden hinnat saa julkaista Alkon sekä laiva- ja lentoyhtiöiden nettisivuilla.

Nykyisessä laissa väkevät juomat on saanut esittää vain painetussa hinnastossa.

– Olemme tyytyväisiä, sillä kyseessä on ainoa tuoteryhmä, jota emme ole voineet esitellä nettisivuillamme. Asiakkaat ovat tottuneet juuri verkosta hakemaan tietoa, sanoo Alkon viestintä- ja vastuullisuusjohtaja Maritta Iso-Aho.

Väkevien hinnat kiinnostavat

Erikoista tilanteessa on se, että jo tähän asti väkevät juomat ovat olleet suosituin hakukohde Alko sivuilla, vaikka niitä ei siellä siis ole ollutkaan.

– Tämä päätös helpottaa kuluttajia, jotka tuotetietoja sivuiltamme etsivät

Keitä sitten on tähän asti suojeltu, kun väkevien hintoja ei Alkon tai lento- ja laivayhtiöiden sivuilla ole saanut julkaista? Tähän kysymykseen Alkon viestintä- ja vastuullisuusjohtaja Maritta Iso-Aho vastaa kieli tiukasti keskellä suuta.

– Me noudatamme tiukasti voimassa olevaa lainsäädäntöä. Muissa Pohjoismaissa väkevien hinnat saa netissä tosin julkaista jo nyt, Maritta Iso-Aho sanoo.

Juho-Aleksi Lepistö